Sandra Švaljek, dosadašnja zamjenica gradonačelnika Milana Bandića, podnijela je ostavku na mjesto zamjenice.

Potez je to koji je i najavila u slučaju da joj Bandić ukine punomoć. Iskazano nepovjerenje Milana Bandića Švaljek drži isključivo političkom odlukom, a nikako ne posljedicom njezina lošega vođenja grada. Uvjerena sam da je ovo politički utemeljeno i da nije uzrokovano krivim potezima.

Vraća se na posao u Ekonomskom institutu

- Radila sam savjesno i odgovorno rukovodeći se najboljom praksom vođenja europskim gradova. U mučnim i teškim okolnostima uhićenja gradonačelnika preuzela sam odgovornost - poručila je Sandra Švaljek te naglasila kako sada jedinoj preostaloj zamjenici gradonačelnika Bandića Vesni Kusin želi "snagu i čvrstinu u vođenju grada" te poručila kako vjeruje da će se znati nositi sa zahtjevnom dužnosti.

Primopredaja dužnosti započela je već jučer, a završit će do kraja dana. Sandra Švaljek svojom ostavkom vratiti će se na posao u Ekonomskom institutu, a hoće li aktivirati mandat u Skupštini na koji ima pravo, još će razmisliti, kao što će i razmisliti hoće li se kandidirati za gradonačelnicu Zagreba kada se raspišu izbori.

"Svakome tko je slagao takav scenarij, svaka čast"

Podsjetimo, Sandra Švaljek i Vesna Kusin jučer su, za trajanja Gradske skupštine, u tijeku rasprave u punoj dvorani zaprimile kuverte, jedna s punomoći, a druga s razrješenjem. Kuverte im je uručio Robert Ljutić, ne mareći za nikakav protokol.

- Da će se stvari ovako razviti, dugo se u medijima spekuliralo. Sam način bio je teatralan, a svakome tko je slagao takav scenarij, svaka čast - poručila je Sandra Švaljek.

>>'Bandića dobro poznajem, iskoristio je medijsku pozornost'

>>Švaljek najavila smjenu Bandićevih pročelnika, on Zagreb dao V. Kusin

>>Sandra Švaljek: Ako Bandić imenuje Vesnu Kusin, dat ću ostavku i idem u Skupštinu